Loveparade
D Loveparade (au Love Parade oder Love-Parade gschribe) isch e Technoparade gsi, wu alljohr durgfiert woren isch. Mit rund zwelf Millione Bsuecher syt ihre Grindig isch si di grescht Danzveraastaltig vu dr Wält gsi. Vu 1989 bis 2006 het si z Berlin stattgfunde, in dr Johre 2007, 2008 un 2010 in verschidene Stedt im Ruhrgebiet. 2004, 2005 un 2009 isch d Parade uusgfalle. Bi dr 19. Loveparade am 24. Juli 2010 z Duisburg isch s im Yygangsberaich zuen eme Uuglick un ere Massepanik chuu, wu s 21 Dodesopfer derbyy gee het, 511 Lyt sin zem Deil schwär verletzt wore. Dää Vorfall het international Bedroffeheit uusglest un isch wältwyt in dr Medie bhandlet wore. Dr Organisator vu dr Loveparade 2010, dr Unternämmer Rainer Schaller, het am Dag no dr Katastrof mitdeilt, ass es zuechimftig kei Loveparade me git in dr bishärige Form.

Gschicht
Di erscht Loveparade isch im Summer 1989 vum Matthias Roeingh alias Dr. Motte in Zämmearbet mit syyre dertige Fryndi Danielle de Picciotto iniziiert wore. Vu urspringli 150 Bedeiligte isch die Veraastaltig uf rund 1,5 Millione Bsuecher anne 1999 aagwagse. Noch ere Paus in dr Johre 2004 un 2005 het d Loveparade mit eme gänderete Konzäpt 2006 wider z Berlin stattgfunde, no Aagabe vum Veraastalter Loveparade Berlin GmbH un em Senat mit iber eire Million Bsuecher. Di negscht Loveparade het eigetli am 7. Juli 2007 sotte stattfinde, isch aber im Februar vum Veraastalter abgsait wore. As Grund doderfir isch aagee wore, ass dr drotz dr absgchlossene Blanig un dr gsicherete Finanzierig no kei Gnähmigung dur d Stadt Berlin vorgläge sej.

Dr Veraastalter het in ganz Europa e neji Partnerstadt gsuecht. Am 15. Juni 2007 het d Wirtschaftsferderigsgsellschaft metropoleruhr GmbH mitdeilt, ass d Loveparade fir fimf Johr in s Ruhrgebiet umziech. Am 25. Augscht 2007 het si mit rund 1,2 Millione Bsuecher z Essen stattgfunde, am 19. Juli 2008 mit rund 1,6 Millione Bsuecher z Dortmund un am 24. Juli 2010 z Duisburg mit 1,4 Millione Bsuecher. 2011 hätt d Loveparade z Gelsenkirchen stattfinde solle.

Lueg au
Street Parade

Fueßnotte

Weblink 

 Offiziälli Syte Loveparade/Lopavent GmbH
 Love Parade 1989–2002 un Street Parade 1992–2001 im Verglyych
 Dr. Motte zum 20. Jubiläumsjohr vu dr Loveparade: Wir donnerten unseren Sound in die Stadt. In: Spiegel Online
 Artikel "Die Loveparade-Panik im Internet" uf heise.de

Musikfestival
Parade
Kultur z Dütschland